'Tag ansvar for dit fædreland, red dine børn fra Fethullah Gülens terrorskoler!'

Sådan står der øverst på en liste, hvor 14 danske friskoler bliver udråbt som terrorskoler, fordi de angiveligt er tilhængere af den tyrkiske Gülen-bevægelse, der beskyldes for at være involveret i sommerens kupforsøg i Tyrkiet.

Listen deles flittigt på sociale medier og har siden skolestart fået forældre til 505 børn til at hive deres børn ud af skolerne. Det viser en rundringning, som DR Nyheder har foretaget til skolelederne fra de 14 skoler:

- Vi skulle have været oppe på de der 125 elever, og vi har 98 nu, siger Cömert Kucukakin, skoleleder på Østerbro Privatskole.

Læs også : Spændinger fra tyrkisk kupforsøg har godt fat i Europa

Antallet af udmeldelser fra de dansk-tyrkiske friskoler blev i midten af august opgjort til 366, efter at TV2 havde lavet en lignende rundringning. Mindre end en måned senere er det tal altså nået op på over 500.

Ifølge de 14 skoleledere, som DR Nyheder har været i kontakt med, skyldes de mange udmeldelser netop, at skolerne i tyrkiske kredse i Danmark er blevet stemplet som Gülen-skoler.

Konflikten har fået fangarme helt ind på de danske skoler, og det er en katastrofe. peter bendix, formand, dansk friskoleforening

På Slagelse Privatskole kom reaktionerne allerede to dage efter sommerens kupforsøg i Tyrkiet skole, fortæller skoleleder Karabey Kara:

- Først fik vi hærværk på vores skole. Og vi skulle have startet skoleåret med med 85 elever, men nu vi er nede på 55.

Ifølge skolelederne skyldes størstedelen af udmeldelserne, at forældrene bliver presset af andre med tyrkisk baggrund til at tage deres børn ud af skolerne. Ellers vil de blive stemplet som Gülen-støtter og eksempelvis få problemer, hvis de rejser til Tyrkiet i fremtiden.

- Forældrene, der har børn gående på skolen, får opringninger fra folk, der siger, at der kan ske deres børn noget. De siger, at de er bange for, at deres pas bliver inddraget, hvis de rejser til Tyrkiet og så videre. Og jeg kan jo ikke love dem, at det ikke sker, siger skoleleder Cömert Kucukakin.